НАРЕДБА ЗА РЕДА ЗА УЧРЕДЯВАНЕ И УПРАЖНЯВАНЕ ПРАВАТА НА СОБСТВЕНОСТ НА ОБЩИНА АКСАКОВО В ПУБЛИЧНИ ПРЕДПРИЯТИЯ И ТЪРГОВСКИ ДРУЖЕСТВА С ОБЩИНСКО УЧАСТИЕ В КАПИТАЛА

***Приета с Решение № 25.8. от Протокол № 25 / 27.05.2021г. на Общински съвет - Аксаково***

ГЛАВА ПЪРВА

ОБЩИ ПОЛОЖЕНИЯ

**Чл. 1.** С тази наредба се уреждат условията и редът за упражняване на правата на собственост на Община Аксаково в търговски дружества с общинско участие в капитала, за участието на общината в граждански дружества по Закона за задълженията и договорите и за сключване на договори за съвместна дейност.

**Чл. 2.** Общински съвет - Аксаково упражнява правата на собственост на Община Аксаково в търговски дружества с общинско участие в капитала, граждански дружества по Закона за задълженията и договорите и по договори за съвместна дейност пряко или чрез Кмета на Община Аксаково, в съответствие с разпоредбите на действащото законодателство и тази наредба.

**Чл. 3.** С настоящата наредба се определят:

1. съдържанието и редът за приемане на политиката за участие на Община Аксаково в публичните предприятия;

2. образуването, преобразуването и прекратяването на публични предприятия, както и упражняването правата на собственост на Община Аксаково върху дялове или акции в търговските дружества;

3. възлагането на управлението и контрола на публичните предприятия и съдържанието на договорите;

4. съставът и компетенциите на органите за управление и контрол на публичните предприятия;

5. правилата за избор на членове на органите за управление и контрол на публичните предприятия;

6. правилата за сключване на договори за наем и разпореждане с дълготрайни активи и за задължително застраховане на имуществото на дружествата по чл.1 от настоящата наредба;

7. публичното оповестяване и одит на публичните предприятия с общинско участие в капитала;

8. създаването и поддържането на публичен регистър за търговските дружества с общинско участие в капитала;

9. редът за определяне на представителите на общината в органите за управление и контрол в публични предприятия и търговски дружества, в които Община Аксаково е съдружник, респективно акционер, техните права и задължения, възнаграждението и отговорността при неизпълнение на задълженията;

**Чл. 4.** Стопанската дейност на публичните предприятия се извършва при равни условия с другите икономически субекти и не се допускат злоупотреба с монополно или господстващо положение, както и нелоялна конкуренция.

**Чл. 5.** (1) На публичните предприятия може да се възлагат задължения за извършване на обществена услуга или за изпълнение на цели на публичната политика от Общински съвет- Аксаково.

(2) Задълженията по ал. 1 се конкретизират чрез посочване на задълженото публично предприятие, съдържанието на задължението, срока и условията, при които то следва да бъде изпълнено, както и други условия, ако има такива. Информацията се публикува на интернет страницата на Община Аксаково.

(3) Разходите на публичните предприятия, в изпълнение на задължения по ал. 1, се финансират от общинския бюджет или по ред, определен със закон, и се оповестяват в годишния финансов отчет.

(4) Публичните предприятия, на които са възложени задължения за извършване на обществени услуги и/или изпълнение на цели на публичната политика, прилагат правилата за публично оповестяване по глава единадесета от настоящата наредба като предприятията, категоризирани като „големи“.

**Чл. 6.** Община Аксаково упражнява правата си в публичните предприятия, като се основава на следните принципи:

1. еднакво третиране на съдружниците и акционерите;

2. прозрачност и отчетност;

3. самостоятелност на публичните предприятия в оперативното управление;

4. достъп на публичните предприятия до дългово и капиталово финансиране на икономическите им дейности при пазарни условия;

5. избор на органите за управление и контрол в публичните предприятия след провеждане на конкурс.

ГЛАВА ВТОРА

ОБРАЗУВАНЕ, ПРЕОБРАЗУВАНЕ И ПРЕКРАТЯВАНЕ НА ДРУЖЕСТВА С ОБЩИНСКО УЧАСТИЕ В КАПИТАЛА

**Чл. 7.** (1) Търговските дружества се образуват, преобразуват и прекратяват по решение на Общински съвет – Аксаково по реда и при условията на Търговския закон, Закона за общинската собственост, Закона за публичните предприятия, Правилника за прилагане на Закона за публичните предприятия, Закона за лечебните заведения и други относими нормативни актове.

(2) Дружествата с общинско участие в капитала могат да бъдат:

1. еднолични дружества с ограничена отговорност (ЕООД), в които Община Аксаково е едноличен собственик на капитала;

2. еднолични акционерни дружества (ЕАД), в които Община Аксаково е едноличен собственик на капитала;

3. дружества с ограничена отговорност (ООД) и акционерни дружества (АД), в които Община Аксаково притежава част от дяловете или част от акциите;

4. дружества, в които едноличните общински търговски дружества притежават целия или част от капитала.

(3) Община Аксаково може да участва и в други търговски дружества, определени в Търговския закон, при условие, че не е неограничено отговорен съдружник.

**Чл. 8.** (1) Общински съвет – Аксаково взема решение за образуване, преобразуване или прекратяване на дружество с общинско участие, както и за участие в дружество, чийто капитал не е изцяло собственост на Община Аксаково, въз основа на предложение от Кмета на Общината или по своя инициатива.

(2) Предложение по ал.1 могат да отправят и заинтересовани лица до Кмета на Община Аксаково и до Общински съвет – Аксаково.

(3) Предложението за образуване на дружество трябва да съдържа:

1. обосновка за необходимостта от образуване на дружеството;

2. проект на учредителен акт на дружеството;

3. размера на капитала и начина на формирането му, включително – разпределение на броя на акциите или дяловете и номиналната им стойност.

**Чл. 9**. (1) При образуване на търговско дружество с общинско участие в капитала Общинският съвет – Аксаково решава всички въпроси от компетентността на учредителя по смисъла на [Търговския закон](https://legislation.apis.bg/doc/301352/0/), съобразно Закона за публичните предприятия и в зависимост от избраната правна форма.

(2) Решението на Общинския съвет съдържа:

1. фирмата, седалището и адреса на управление на дружеството;

2. предмета на дейност и срока, за който се създава дружеството, когато има такъв;

3. размера на капитала, брой дялове или акции, вид на акциите, номинална стойност на 1 /една/ акция, особени условия за прехвърляне, ако има такива;

4. учредителен (дружествен) акт/ устав на дружеството;

5. паричните и непаричните вноски по вид и стойност;

6. органите на управление и контрол.

(3) Преобразуването на общинско еднолично търговско дружество, както и на такова с общинско участие в капитала се извършва с решение на Общински съвет – Аксаково по реда на [глава шестнадесета от Търговския закон](https://legislation.apis.bg/doc/301352/0/#p3711720) чрез вливане, сливане, разделяне или отделяне, както и чрез промяна на правната форма на дружеството.

(4) Прекратяването на общински еднолични търговски дружества, както и на такива с общинско участие в капитала се извършва по реда на [Търговския закон](https://legislation.apis.bg/doc/301352/0/), [Закон за лечебните заведения](https://legislation.apis.bg/doc/11141/0/) и други относими нормативни актове с решение на Общински съвет – Аксаково.

**Чл. 10.** (1) Участието на Община Аксаково в търговски дружества може да е с парична или с непарична вноска.

(2) Имоти и вещи – частна общинска собственост, могат да се внасят като непарична вноска в капитала на търговски дружества въз основа на решение на Общински съвет - Аксаково по реда, предвиден в Търговския закон и Закона за общинската собственост.

(3) Вноската в дружество с ограничена отговорност или акционерно дружество се оценява от лицензиран оценител, регистриран в Камарата на независимите оценители в България.

(4) Заключението се представя в Общински съвет - Аксаково и се прилага към решението за внасяне в капитала на съответния имот или вещ - частна общинска собственост.

(5) При внасяне на непарична вноска на имоти и вещи - частна общинска собственост, в капитала на търговски дружества с по-малко от 50 на сто общинско участие оценката на непаричната вноска се определя по реда на Търговския закон.

(6) Непарична вноска в капитала на лечебни заведения публични предприятия - еднолични търговски дружества с общинско участие в капитала се извършва при условията и по реда на Закона за лечебните заведения.

(7) Не са общинска собственост имотите и вещите на търговските дружества.

(8) Общински съвет – Аксаково със свое решение се произнася по характера на собствеността и предоставянето за управление на имота (вещта) или вещните права, придобити от общината след приключване на производството по ликвидация на еднолични търговски дружества с общинско участие.

**Чл. 11.** (1) По решение на Общински съвет – Аксаково, капиталът на едноличните търговски дружества с общинско участие може да се намалява със стойността на имоти и вещи или вещни права, които са внесени като непарична вноска в капитала им.

(2) Имотите и вещите, със стойността на които е намален капиталът на едноличните търговски дружества с общинско участие, придобиват статут на частна общинска собственост от влизането в сила на решението по ал. 1 и се управляват по ред, определен от Общинския съвет.

ГЛАВА ТРЕТА

ОБЩИНСКА ПОЛИТИКА

**Чл. 12.** (1) Политиката за участието на Община Аксаково в публичните предприятия с общинско участие в капитала се разработва и приема от Общински съвет - Аксаково и се оповестява на интернет страницата на общината.

(2) Общински съвет - Аксаково определя съдържанието на Политиката за участието на Община Аксаково в публичните предприятия в съответствие с принципите в чл. 6 от настоящата наредба, така, че чрез нея да информира обществеността за целите, поставени пред общинските публични предприятия, и тяхното изпълнение, като с нея се определят:

1. обосновката на собствеността на общината в публичните предприятия;

2. целите, които общината си поставя като собственик в публичните предприятия;

3. ролята на общината в ръководенето на публичните предприятия;

4. показателите за изпълнението на политиката;

5. ролята и отговорностите на Общински съвет – Аксаково, Кмета на Общината и другите организации, участващи в осъществяване на политиката.

**Чл. 13**. (1) Общински съвет – Аксаково актуализира Политиката за участието на общината в публичните предприятия периодично:

1. поне веднъж на всеки четири години;

2. когато установи изменение на икономическите условия или други обстоятелства, налагащи промяна в подхода на общината като собственик в публичните предприятия.

(2) Актуализацията се изготвя въз основа на извършените годишни прегледи на действащата политика от ресорната комисия по общинска собственост към Общински съвет - Аксаково.

**Чл. 14**. При разработването и актуализирането на Политиката за участието на общината в публичните предприятия, Общински съвет - Аксаково може да провежда обществени консултации.

ГЛАВА ЧЕТВЪРТА

ПРАВА НА ОРГАНИТЕ НА ПУБЛИЧНИТЕ ПРЕДПРИЯТИЯ

Раздел I

Органи на публичните предприятия и търговските дружества с общинско участие в капитала

Чл. 15. (1) Органи на публично предприятие - еднолично дружество с ограничена отговорност са:

1. Едноличният собственик на капитала – Община Аксаково;

2. Управителят.

(2) Органи на публично предприятие - еднолично акционерно дружество са:

1. Едноличният собственик на капитала – Община Аксаково;

2. Съветът на директорите при едностепенна система на управление, респективно управителният и надзорният съвет при двустепенна система.

(3) Органите на публични предприятия и търговски дружества, в които Община Аксаково е съдружник, респективно акционер, се образуват по реда и правилата на Търговския закон.

Раздел II

Компетентност на органите на дружество с ограничена отговорност

**Чл. 16.** Общински съвет - Аксаково, като упражняващ правата на едноличния собственик на капитала в публичните предприятия - еднолични дружества с ограничена отговорност, взема решение за:

1. приемане, изменение и допълване на учредителния акт на дружеството;

2. преобразуване и прекратяване на дружеството;

3. приемане на годишния финансов отчет и баланса;

4. разпределяне на печалба и нейното изплащане;

5. намаляване и увеличаване на капитала;

6. избор на управител, определяне на възнаграждението му и освобождаването му от отговорност;

7. назначаване на контрольор, ако е предвидено в учредителния акт, и определя възнаграждението му;

8. предсрочно прекратяване на договорите за възлагане на управление и контрол;

9. предявяване на искове на дружеството срещу управителя или контрольора и за назначаване на представител за водене на процеси срещу тях;

10. откриване или закриване на клонове и участие в други дружества, като одобрява проекта за устав или договор;

11. придобиване и разпореждане с недвижими имоти и с вещни права върху тях;

12. допълнителна парична вноска;

13. сключване на договори за кредит или заем, за съвместна дейност, за поемане на менителнични задължения; даване на съгласие за предоставяне на обезпечения в полза на трети лица;

14. определяне и при необходимост удължаване срока на ликвидацията;

15. назначаване ликвидаторите при прекратяване на дружеството, освен в случай на несъстоятелност, както и определяне на тяхното възнаграждение;

16. избор и освобождаване на независимия регистриран одитор, в предвидените от закона случаи;

17. придобиване или разпореждане с дялове или акции - собственост на дружеството, в други дружества, както и за придобиване или разпореждане с дълготрайни финансови активи на дружеството в чужбина;

18. разрешение за кредитиране на трети лица и за даване на обезпечения в полза на трети лица;

19. сключване на съдебна или извънсъдебна спогодба, с която се признават за пръв път задължения или се опрощава дълг;

20. разпоредителни сделки е дълготрайни активи и договори за отдаване под наем на недвижими имоти;

21. учредяване на ипотека и залог на дълготрайни активи на дружеството;

22. съгласие за закупуване на дълготрайни материални активи над 1 000 (хиляда) лева, включително на лизинг;

23. за сключване на съдебна или извънсъдебна спогодба, с която се признават задължения за суми над 1 000 (хиляда) лева;

24. решава и други въпроси, предоставени в негова компетентност от закона или от учредителния акт.

**Чл. 17.** (1) Управителят на публично предприятие - еднолично дружество с ограничена отговорност:

1. организира и ръководи дейността на дружеството съобразно закона, учредителния акт на дружеството и решенията на общинския съвет;

2. представлява дружеството;

3. внася доклад и проект на решение в общинския съвет, по въпроси, свързани с дейността на публичното предприятие;

4. предоставя на Кмета на Община Аксаково за оповестяване на интернет страницата на общината информацията по глава единадесета от настоящата наредба в посочените формат, съдържание и срокове.

(2) Отношенията между публичното предприятие и управителя се уреждат с договор за възлагане на управлението, проектът на който е одобрен от Общински съвет - Аксаково.

(3) Договорът за възлагане на управлението се сключва в писмена форма от името на дружеството, чрез кмета на общината.

Раздел III

Компетентност на органите на публично предприятие - акционерно дружество

**Чл. 18.** (1) Общински съвет - Аксаково, като упражняващ правата на едноличния собственик в публичните предприятия - еднолични акционерни дружества, взема решение за:

1. приемане, изменение и допълване на устава на дружеството;

2. увеличаване и намаляване на капитала на дружеството;

3. преобразуване и прекратяване на дружеството;

4. избиране и освобождаване на членовете на съвета на директорите, съответно на надзорния съвет;

5. определяне възнаграждението на членовете на надзорния съвет, съответно членовете на съвета на директорите, на които няма да бъде възложено управлението, включително правото им да получат част от печалбата на дружеството, както и да придобият акции и облигации на дружеството;

6. назначаване и освобождаване на регистрирани одитори, когато извършването на одит е задължително в предвидените от закон случаи или е взето решение за извършване на независим финансов одит;

7. одобряване годишния финансов отчет след заверка от независимия регистриран одитор, когато е бил извършен независим финансов одит;

8. одобряване на предложението на управителния съвет, респективно съвета на директорите, за разпределяне на печалбата;

9. разпределяне на печалбата, за попълване на фонд „Резервен“ и за изплащане на дивидент;

10. издаване на облигации;

11. определяне и при необходимост удължаване срока на ликвидацията;

12. назначаване ликвидаторите при прекратяване на дружеството освен в случай на несъстоятелност, както и определяне на тяхното възнаграждение;

13. освобождаване от отговорност членовете на надзорния съвет, на управителния съвет и на съвета на директорите;

14. определяне размера на гаранцията за управление, предоставена от членовете на надзорния, управителния съвет, както и от членовете на съвета на директорите;

15. откриване, прехвърляне или закриване клонове на дружеството и за участие в други дружества, като одобрява проекта за устав или договор;

16. разрешение за сключване на съдебна или извънсъдебна спогодба, с която се признават задължения или се опрощава дълг за суми над 1 000 (хиляда) лева;

17. разрешение за сключване на договори за наем на недвижими имоти и други дълготрайни активи;

18. придобиване или разпореждане с дялове или акции - собственост на дружеството в други дружества;

19. разрешение за сключване на разпоредителни сделки с дълготрайни активи на дружеството;

20. разрешение за сключване на договори за получаване на заеми или кредити, включително и на трети лица, за съвместна дейност; за поемане на менителнични задължения за предоставяне на заеми, гаранции, поръчителство и целево финансиране, за обезпечаване на вземания - учредяване на ипотека и залог на дълготрайни активи на дружеството; за даване на обезпечения в полза на трети лица;

21. съгласие за закупуване на дълготрайни материални активи над 2 000 (две хиляди) лева, включително на лизинг;

22. решава и други въпроси, предоставени в негова компетентност от закона или от устава на дружеството.

(2) Разпоредбата на ал. 1 не се прилага в случай на кредитиране на дъщерно дружество от дружество-майка и предоставяне на депозити от дъщерно дружество при условия не по-неблагоприятни от пазарните за страната.

**Чл. 19.** (1) Съветът на директорите на публично предприятие - акционерно дружество с едностепенна система на управление:

1. представлява дружеството;

2. възлага управлението на дружеството на един или няколко изпълнителни членове, избрани измежду неговите членове, и определя възнаграждението им;

3. решава всички въпроси, които не са от изключителната компетентност на едноличния собственик на капитала.

4. предоставя на Кмета на Община Аксаково за оповестяване на интернет страницата на общината информацията по глава единадесета от настоящата наредба в посочените формат, съдържание и срокове.

(2) Надзорният съвет на публично предприятие - акционерно дружество:

1. избира членовете на управителния съвет, определя тяхното възнаграждение и може да ги заменя по всяко време;

2. представлява дружеството само в отношенията с управителния съвет;

(3) Управителният съвет:

1. управлява и представлява дружеството под контрола на надзорния съвет;

2. решава всички въпроси, които не са от изключителната компетентност на едноличния собственик на капитала и на надзорния съвет.

(4) Отношенията между публичното предприятие и членовете на съвета на директорите, респективно на управителния и надзорния съвет се уреждат с договор за възлагане на управлението, проектът на който е одобрен с решение на Общински съвет - Аксаково.

(5) При публични предприятия - еднолични акционерни дружества с двустепенна система на управление, договорът с член на надзорния съвет се сключва от името на дружеството, чрез кмета на общината.

(6) При публични предприятия - еднолични акционерни дружества с двустепенна система на управление, договорът за възлагане на управлението с член на управителния съвет или изпълнителен член на управителен съвет се сключва от името на дружеството, чрез председателя на надзорния съвет или чрез упълномощен от него член.

(7) При публични предприятия - еднолични акционерни дружества с едностепенна система на управление договорът за възлагане на управлението с изпълнителния член на съвета на директорите се сключва чрез председателя на съвета на директорите.

(8) При публични предприятия - еднолични акционерни дружества с едностепенна система на управление договорите за възлагане на управлението с членове на съвета на директорите, които не са изпълнителни членове, се сключват от името на дружеството, чрез кмета общината.

Раздел IV

Изисквания към органите на управление и контрол на публичните предприятия

**Чл. 20**. (1) Управител или член на колективен орган за управление и контрол на публично предприятие може да бъде български гражданин или гражданин на Европейския съюз, на държава – страна по [Споразумението за Европейското икономическо пространство](apis://Base=APEV&CELEX=21994A0103(01)&Type=201), или на Конфедерация Швейцария, който:

1. има завършено висше образование;

2. има най-малко 5 години професионален опит;

3. не е поставен под запрещение;

4. не e осъждан за умишлено престъпление от общ характер;

5. не е лишен от правото да заема съответната длъжност;

6. не е обявен в несъстоятелност като едноличен търговец или неограничено отговорен съдружник в търговско дружество, обявено в несъстоятелност, ако са останали неудовлетворени кредитори;

7. не е бил член на управителен или контролен орган на дружество, съответно кооперация, прекратени поради несъстоятелност през последните две години преди назначаването, ако са останали неудовлетворени кредитори;

8. не е съпруг/съпруга или лице във фактическо съжителство, роднина по права линия, по съребрена линия – до четвърта степен включително, и по сватовство – до втора степен включително, на управител или член на колективен орган за управление и контрол на същото публично предприятие;

9. не заема висша публична длъжност по [чл. 6, ал. 1, т. 1](apis://Base=NARH&DocCode=42500&ToPar=Art6_Al1_Pt1&Type=201) – [38](apis://Base=NARH&DocCode=42500&ToPar=Art6_Al1_Pt38&Type=201) и [41](apis://Base=NARH&DocCode=42500&ToPar=Art6_Al1_Pt41&Type=201) – [45 от Закона за противодействие на корупцията и за отнемане на незаконно придобитото имущество](apis://Base=NARH&DocCode=42500&ToPar=Art6_Al1_Pt45&Type=201), не е член на политически кабинет и секретар на община;

10. не извършва търговски сделки от свое или от чуждо име;

11. не е съдружник в събирателни, в командитни дружества и в дружества с ограничена отговорност;

12. не е управител или член на изпълнителен или контролен орган на друго публично предприятие;

13. отговаря на други изисквания, предвидени в устава на дружеството.

(2) Забраните по ал. 1, т. 10 и 11 се прилагат, когато се извършва дейност, сходна с дейността на дружеството.

(3) Не може да бъдат управители и изпълнителни членове на съветите на директорите и на управителните съвети лица, които работят по служебно или по трудово правоотношение, освен като преподаватели във висше училище и/или като лекари или лекари по дентална медицина в лечебно заведение по смисъла на [Закона за лечебните заведения](apis://Base=NARH&DocCode=4329&Type=201).

(4) Контрольор на лечебно заведение публично предприятие - еднолично търговско дружество с общинско участие в капитала може да е само лице, отговарящо на изискванията по ал. 1, с висше образование и най-малко 5 (пет) години трудов стаж по специалността.

**Чл. 21.** (1) Контролът за спазването на учредителния акт и за опазването на имуществото на еднолично дружество с ограничена отговорност с общинско участие в капитала, се възлага с договор за контрол, сключен от името на дружеството, чрез кмета на общината, след одобряването му от Общински съвет - Аксаково.

(2) Договорите за управление и за контрол на едноличните търговски дружества с общинско участие в капитала - публични предприятия се сключват за срок от три до пет години.

(3) Договорите за управление на общинските търговски дружества, които са лечебни заведения, се сключват за срок от три години.

(4) Избраният управител на общинско еднолично търговско дружество - лечебно заведение има право да практикува в управляваното от него лечебно заведение специалността си за поддържане на квалификацията.

(5) Ако в учредителния акт на еднолични търговски дружества - публични предприятия с общинско участие в капитала, не е предвиден контрольор (контрольори), контролът се осъществява от ресорната комисия по бюджет и финанси на Общински съвет - Аксаково или друга определена от Общински съвет комисия, в чийто ресор попада дейността на дружеството.

**Чл. 22.** (1) Всички членове на органите за управление и контрол се избират и назначават след провеждане на конкурс.

(2) В съветите на директорите и в надзорните съвети на публичните предприятия независимите членове трябва да са не по-малко от една трета, но не повече от една втора от състава.

(3) Съветите на директорите и надзорните съвети на публичните предприятия, категоризирани като „големи‘, се състоят най-малко от петима членове, с изключение на съветите на директорите на общинските лечебни заведения за болнична помощ, които се състоят от трима членове. Председателят на съвета трябва да е независим член.

(4) Членовете на управителните съвети в акционерните дружества с двустепенна структура са независими от Община Аксаково.

**Чл. 23.** (1) Независимите членове трябва да отговарят на изискванията по чл. 20 от настоящата наредба.

(2) Независим член не може да бъде:

1. служител в публичното предприятие;

2. съдружник, респективно акционер в същото публично предприятие;

3. лице, което лично или чрез свързани лица има търговски отношения с публичното предприятие;

4. едноличен търговец, съдружник или акционер в търговско дружество, което има същия или сходен предмет на дейност като публичното дружество;

5. свързано лице с друг член на управителен или контролен орган на публичното предприятие.

(3) Не са независими членове представителите на Община Аксаково в органите за управление и контрол.

**ГЛАВА ПЕТА**

**ЗАДЪЛЖЕНИЯ НА ПРЕДСТАВИТЕЛИТЕ НА ОБЩИНА АКСАКОВО В ПУБЛИЧНИТЕ ПРЕДПРИЯТИЯ И ТЪРГОВСКИТЕ ДРУЖЕСТВА, В КОИТО ОБЩИНАТА Е СЪДРУЖНИК ИЛИ АКЦИОНЕР**

**Чл. 24.** (1) Общински съвет - Аксаково определя с решение представителите на Общината в органите на публичните предприятия и търговските дружества, в които Община Аксаково е съдружник, респективно акционер.

(2) С решението по ал. 1 Общински съвет - Аксаково определя правата, задълженията и възнаграждението на представителите на Общината в органите на публичните предприятия и търговските дружества, в които Община Аксаково е съдружник, респективно акционер.

**Чл. 25.** (1) Представителите на Община Аксаково в търговските дружества, в които е съдружник или акционер, са длъжни да защитават нейните интереси при осъществяване на дейността на дружествата.

(2) Представителите на Общината ежегодно представят отчет за икономическите резултати и финансовото състояние на публичните предприятия или търговските дружества пред ресорната комисия по бюджет и финанси на Общински съвет - Аксаково.

(3) В случай на умишлено нарушение на интересите на Общината от неин представител в търговско дружество Общинският съвет го отстранява и определя нов представител.

**Чл. 26.** В публични предприятия и търговски дружества, в които Община Аксаково е съдружник, лицата, упълномощени да я представляват в Общото събрание на съдружниците, вземат предварително съгласие относно начина на гласуване по следните въпроси:

1. изменяне или допълване на дружествения договор;

2. приемане или изключване на съдружник, даване на съгласие за прехвърляне на дружествен дял на нов член или на друг съдружник;

3. приемане на годишния отчет и баланса, разпределяне на печалбата и изплащането на дивидент;

4. избиране на управителя, определяне възнаграждението му и освобождаването му от отговорност;

5. назначаване и освобождаване на регистрирани одитори, когато извършването на одит е задължително в предвидените от закон случаи или е взето решение за извършване на независим финансов одит;

6. намаляване или увеличаване на капитала на дружеството;

7. даване на разрешение за разпоредителни сделки с дълготрайни материални активи;

8. решение за допълнителни парични вноски;

9. решение за откриване и закриване на клонове и участие в други дружества;

10. решение за предявяване на искове на дружеството срещу управителя или контрольора и назначаване на представител за водене на процеси срещу тях;

11. преобразуване и прекратяване на дружеството;

12. обезпечения в полза на трети лица;

13. сключване на договори за кредитиране на трети лица;

14. учредяване на ипотека и залог върху дълготрайни активи на дружеството;

15. други въпроси, предоставени в негова компетентност от закона.

**Чл. 27.** В публични предприятия и търговските дружества, в които Община Аксаково е акционер, лицата, упълномощени да я представляват в общото събрание на акционерите, вземат предварително съгласие относно начина на гласуване по следните въпроси :

1. изменение или допълване на устава на дружеството;

2. намаляване или увеличаване на капитала на дружеството;

3. преобразуване и прекратяване на дружеството;

4. одобряване на годишния финансов отчет след заверка на назначения независим одитор, разпределяне на печалбата, за попълване на фонд „Резервен“ и изплащане на дивидент;

5. избиране и освобождаване членовете на съвета на директорите, съответно на надзорния съвет, и определяне възнаграждението на членовете на надзорния съвет, съответно на членовете на съвета на директорите, на които няма да бъде възложено управлението;

6. освобождаване от отговорност членовете на надзорния съвет, на управителния съвет и на съвета на директорите;

7. назначаване и освобождаване на регистрирани одитори, когато извършването на одит е задължително в предвидените от закон случаи или е взето решение за извършване на независим финансов одит;

8. назначаване на ликвидатори при прекратяване на дружеството, освен в случай на несъстоятелност; удължаване на определения срок на ликвидацията; определяне на възнаграждението на ликвидаторите;

9. обезпечения в полза на трети лица;

10. сключване на договори за кредитиране на трети лица;

11. даване на разрешение за разпоредителни сделки с дълготрайни материални активи;

12. учредяване на ипотека и залог върху дълготрайни активи на дружеството.

13. други въпроси, предоставени в негова компетентност от закона и устава.

**ГЛАВА ШЕСТА**

**ОСОБЕНИ ПРАВИЛА ЗА СКЛЮЧВАНЕ НА НЯКОИ ВИДОВЕ СДЕЛКИ**

**Чл. 28.** (1) Сключването на договори за продажба, учредяване на вещни права и наем на недвижими имоти на публични предприятия-еднолични търговски дружества, както и за продажба и наем на други дълготрайни активи на дружествата се извършва след провеждане на търг или на публично оповестен конкурс, при условията и по реда на настоящата наредба, в случай, че стойността на сделките надхвърля 5 на сто от балансовата стойност на дълготрайните активи към 31 декември на предходната година.

(2) Алинея 1 може да не се прилага при сключването на договори с:

1. други публични предприятия или с търговски дружества, в които Община Аксаково е мажоритарен съдружник или респективно акционер;

2. Община Аксаково;

3. организации на бюджетна издръжка на Община Аксаково;

4. лица, предоставящи административни, комунални и социални дейности на населението при сключването на договори за наем на пазарна наемна цена. В тези случаи цената се определя с решение на Общински съвет – Аксаково.

(3) Сключването на договорите по ал. 2 се извършва от управителите на едноличните търговски дружества с ограничена отговорност или от изпълнителния член на съвета на директорите, съответно от управителния съвет на едноличните акционерни дружества, след решение на Общински съвет – Аксаково, в качеството на упражняващ правата на едноличен собственик на капитала в общинските търговски дружества. С решението Общинския съвет одобрява проект на договора.

**Чл. 29.** (1) Сключването на договори за наем и/или разпоредителни сделки с дълготрайни активи на едноличните търговски дружества с общинско участие в капитала, с изключение на разпоредителни сделки с недвижими имоти, с държавата, други общини или търговски дружества, в които държавата или друга община е едноличен собственик на капитала, може да се извършва без провеждане на търг или на конкурс.

(2) Сключването на договорите по предходната алинея се извършва от управителите на едноличните търговски дружества с ограничена отговорност или от изпълнителния член на съвета на директорите, съответно от управителния съвет, на едноличните акционерни дружества, след решение на Общински съвет - Аксаково, като с решението се одобрява проектът на договора.

(3) Продажбата на дълготрайни материални активи от общинските еднолични търговски дружества се извършва по цена, не по-ниска от справедливата пазарна оценка, определена от оценител, отговарящ на изискванията на Закона за независимите оценители.

**Чл. 30.** Замяна на дълготрайни материални активи на публични предприятия - еднолични търговски дружества с общинско участие в капитала се извършва от управителния орган на съответното дружество след решение на Общински съвет - Аксаково. Въз основа на решението на Общинския съвет, управителният орган сключва договора за замяна.

**Чл. 31.**  Управителните органи на едноличните търговски дружества с общинско участие в капитала възлагат извършването на строителство, доставки и услуги при стриктно спазване на условията и реда, определени със Закона за обществените поръчки, или друг нормативен акт от действащото в страната законодателство.

**Чл. 32.** Застроените имоти – собственост на търговски дружества, чийто капитал е повече от 50% общинска собственост, подлежат на задължително застраховане, включително срещу природни бедствия и земетресения.

**Чл. 33.** (1) Публичния търг се открива с решение на Общински съвет - Аксаково, което съдържа:

1. описание на обекта;

2. начална цена и стъпка на наддаване, която не може да бъде по-малка от 1 на сто и по-голяма от 10 на сто от началната цена, като стъпката се определя като цяла стойност;

3. вида на търга – с тайно или с явно наддаване, а при търг с тайно наддаване – и вида на заседанието – открито или закрито;

4. начин на плащане;

5. дата, място и час на провеждане на търга;

6. ред за получаване или закупуване на тръжната документация, размер и начин на плащане на нейната цена и мястото за нейното получаване;

7. размер на депозита, ако такъв е предвиден, като неговият максимален размер не може да надвишава 50 на сто от началната цена;

8. условия за оглед на обекта;

9. място и краен срок за подаване на заявления за участие;

10. дата, място и час на провеждане на търга, респективно на повторно провеждане на търга;

11. специални изисквания към участниците и/или други тръжни условия, когато това се налага от вида на обекта, или произтича от закон или решението на Общински съвет – Аксаково, респективно управителния орган на дружеството;

12. начина и срока на плащане на цената от спечелилия търга участник;

13. решение за утвърждаване на тръжната документация.

(2) С Решението по ал. 1 Общинският съвет утвърждава тръжната документация за провеждане на търга, ведно с проект на договор, и упълномощава управителния орган на дружеството да назначи комисия за провеждането на търга, както и да одобри протокола от проведения търг и сключи договор със спечелилия търга участник.

**Чл. 34.** (1) Подготовката, организацията и провеждането на публичен търг се извършва от комисия, назначена от управителния орган на едноличното общинско търговско дружество и се състои от председател, заместник-председател и членове.

(2) Комисията се състои от трима до седем членове, като задължително в нейния състав се включва правоспособен юрист. В заповедта за назначаване на комисията се определят и двама резервни членове, както и възнаграждението на членовете на комисията, ако такова е предвидено. В състава на комисията може да се предвиди участието на външни експерти, когато има необходимост от специални знания.

(3) Не могат да участват в състава на комисията лица, които са заинтересовани от резултатите на търга, или са свързани лица, по смисъла на § 1 от Допълнителните разпоредби на Търговския закон, с участници в търга, както и с членовете на техни управителни или контролни органи.

(4) Членовете на комисията подписват декларация за обстоятелствата по ал. 3 и за неразпространение на търговска и служебна информация, свързана с участниците и техните предложения.

**Чл. 35.** (1) Комисията може да заседава и взема решения, ако присъстват най-малко половината от членовете й, като е задължително присъствието на председателя или на заместник-председателя, както и на правоспособен юрист.

(2) Комисията приема решения с обикновено мнозинство от присъстващите с явно гласуване.

(3) За своята работа и за обстоятелствата по търга комисията води протокол, който се подписва от всички присъствали членове.

**Чл. 36.**  (1) Публичен търг се провежда въз основа на тръжна документация, утвърдена с решение на Общински съвет – Аксаково, респективно с решение на управителния орган на дружеството.

(2) Тръжната документация съдържа:

1. описание на обекта;

2. начална цена и стъпка на наддаване, която не може да бъде по-малка от 1 на сто и по-голяма от 10 на сто от началната цена, като стъпката се определя като цяла стойност;

3. вида на търга – с тайно или с явно наддаване, а при търг с тайно наддаване – и вида на заседанието – открито или закрито;

4. начин на плащане;

5. дата, място и час на провеждане на търга;

6. ред за получаване или закупуване на тръжната документация, размер и начин на плащане на нейната цена и мястото за нейното получаване;

7. размер на депозита, ако такъв е предвиден, като неговият максимален размер не може да надвишава 50 на сто от началната цена;

8. условия за оглед на обекта;

9. място и краен срок за подаване на заявления за участие;

10. дата, място и час на провеждане на търга, респективно на повторно провеждане на търга;

11. специални изисквания към участниците и/или други тръжни условия, когато това се налага от вида на обекта, или произтича от закон или решението на Общински съвет – Аксаково, респективно управителния орган на дружеството;

12. начина и срока на плащане на цената от спечелилия търга участник;

13. образци на документи, които участникът следва да попълни;

14. проект за договор;

15. адрес и телефон за връзка.

**Чл. 37.** (1) Условията на търга по предходните членове се разгласяват чрез обявление поне на официалните интернет страници на Община Аксаково и на съответното дружество, ако има такава, най-малко 14 дни преди датата на търга.

(2) Обявата трябва да съдържа информацията по чл. 36, ал.2, т.1-12 от настоящата наредба.

**Чл. 38.**Когато след изтичане на срока за закупуване на тръжната документация, за търга няма закупена такава, управителният орган на дружеството може да вземе решение за:

1. промяна датата на провеждането на търга и съответно удължаване срока за закупуването на тръжна документация;

2. закриване на търга.

**Чл. 39.**(1) Търгът се провежда чрез предварително подаване на писмено заявление от участника или от упълномощено от него лице в срока по чл. 36, ал. 2, т. 9 от настоящата наредба, което се вписва в специален регистър с отбелязване на входящ номер, дата и час на постъпване.

(2) Върху плика се отбелязват името на участника, актуален адрес, телефон, имейл адрес и цялото наименование на обекта на търга.

(3) Не се приемат и се връщат незабавно на участника или на упълномощено от него лице предложения за участие, които са представени преди датата на обявяване на търга или след срока по ал.1, или не отговарят на изискванията на ал.2, или са в незапечатан, прозрачен или плик с нарушена цялост.

**Чл. 40.** (1) Търгът се провежда от комисията, назначена с решение на управителния орган на дружеството, в деня, часа и мястото, посочени в тръжната документация.

(2) Търгът се открива от председателя на комисията, а при негово отсъствие – от заместник-председателя, който прочита регистъра на участниците, подали пликове с тръжни документи за участие в търга, по реда на тяхното постъпване.

(3) От момента на откриване на търга участниците нямат право да разговарят по между си, да провеждат телефонни разговори, както и да разменят информация по между си по друг начин. При нарушение на изискванията по предходното изречение, по решение на комисията, съответният участник може да бъде отстранен от по-нататъшно участие в търга.

(4) След прочитане на регистъра на кандидатите тръжната комисия регистрира участниците в търга.

(5) В случай на отказ от участие в търга след регистрацията внесеният депозит не се връща на участника.

**Чл. 41.** (1) След регистрацията на участниците комисията отваря предложенията за участие по реда на тяхното постъпване и се запознава с редовността на подадените документи.

(2) Всяко предложение, поставено в незапечатан, прозрачен или плик с нарушена цялост или което е непълно или не отговаря на изискванията на тръжната доку­мен­тация се обявява за нередовно и комисията отстранява от участие нередовния кандидат.

**Чл. 42.**При възникване на обстоятелства, които правят невъзможно откриването на търга или неговото приключване, комисията съставя протокол, въз основа на който се определя провеждането на нов търг.

**Чл. 43.**(1) При търг с явно наддаване председателят на комисията обявява предмета на търга, началната цена, от която да започне наддаването, и стъпката на наддаване, определена в решението на Общински съвет-Аксаково, респективно решението на управителния орган на дружеството.

(2) Комисията извършва проверка на документите за допустимост по реда на постъпване на предложенията за участие и се произнася по редовността им.

(3) Ако в деня и часа, определени за провеждането на публичния търг с явно наддаване не се яви представител на някой от кандидатите, комисията го отстранява от участие, а внесеният от него депозит се задържа.

(4) Наддаването се извършва чрез гласно обявяване от допуснатите участници на последователни суми над началната цена, разграничени от председателя на комисията със звуков сигнал. Всяко увеличение трябва да бъде равно на наддавателната стъпка.

(5) Участниците обявяват високо и ясно предлаганите от тях суми. Обявената от участника сума го обвързва към комисията и другите участници в търга без право на позоваване на грешка.

(6) Преди третото обявяване на последната оферта се прави предупреждение, че тя е последна, и ако няма други предложения, наддаването приключва със звуков сигнал от председателя, който обявява спечелилия търга и предложената окончателна цена, след което закрива търга.

(7) В случай, че участниците в търга потвърдят началната тръжна цена, но никой от тях не обяви следващата по размер цена, по-висока от началната с една стъпка, търгът се закрива и внесените от тях депозити за участие в търга не се възстановяват. Не се връща и депозитът на участник, който е определен за спечелил търга, но откаже да заплати предложената от него цена.

**Чл. 44.**(1) При търг с тайно наддаване предлаганата цена се поставя в отделен запечатан непрозрачен плик с надпис „Предлагана цена”, поставен в плика с тръжните документи.

(2) В деня на провеждането на търга комисията разпечатва подадените пликове с тръжни документи по реда на тяхното постъпване и се запознава с редовността на подадените документи.

(3) Пликът с цената, предлагана от участник, чието предложение не отговаря на тръжните условия и не е редовно оформено, не се отваря.

(4) Комисията отбелязва върху всеки плик входящия номер на офертата на кандидата, името му, платежния документ за внесен депозит и другите обстоятелства по редовността на подадените документи.

(5) Ценовите предложения се подписват от всички членове на комисията. Редовно подадените оферти се класират според размера на предложената цена за обекта.

(6) В случай че двама или повече кандидати са предложили еднаква най-висока цена, съответно най-ниска, когато това е приложимо с оглед решението за откриване на търга, търгът завършва с явно наддаване между тях по реда на чл.43 от настоящата наредба, като наддаването започва от предложената цена със стъпка на наддаване определена от председателя на комисията. Стъпката на наддаване не може да бъде по-малка от 1 на сто и по-голяма от 10 на сто от началната цена, като стъпката се определя като цяла стойност.

**Чл. 45.** В случай, че има закупени тръжни книжа, но за търга няма кандидат със заявено участие чрез подаване на плик с тръжни документи до обявения краен срок, търгът не се провежда, същият се обявява от управителния орган на дружеството за непроведен и се провежда повторно в едномесечен срок съгласно чл. 33, ал. 1, т. 10 от настоящата наредба.

**Чл. 46.** (1) В случай, че има закупени тръжни книжа и има кандидати със заявено участие чрез подаване на плик с тръжни документи до обявения краен срок, но в деня, часа и мястото, определени за провеждане на търга, се яви само един кандидат от подалите заявление за участие, провеждането на търга се отлага с два часа. Ако след изтичането им, отново не се яви друг кандидат, явилият се кандидат се обявява за спечелил ако предложението му отговаря на тръжните условия и предложи цена, представляваща началната тръжна цена, увеличена с поне една стъпка – при търг с явно наддаване, и по предложената от кандидата цена, която не може да бъде по-ниска от началната тръжна цена – при търг с тайно наддаване.

(2) Кандидатите или надлежно упълномощени от тях лица, които не са се явили в деня, и мястото, определени за провеждане на търга, се отстраняват от участие, като в случаите по ал.1 се отстраняват след изтичане на два часа от обявения час за провеждане на търга.

(3) До обявяването на спечелилия кандидат предложенията на по-късно явилите се кандидати се разглеждат и ако отговарят на тръжните условия кандидатите се допускат до участие.

(4) Когато на търга, провеждан повторно, се яви само един кандидат, той се обявява за спечелил търга, в случай, че предложението му отговаря на тръжните условия и предложи цена, представляваща началната тръжна цена, увеличена с една стъпка – при търг с явно наддаване, и по предложената от кандидата цена, която не може да бъде по-ниска от началната тръжна цена – при търг с тайно наддаване.

**Чл. 47.** При заявено участие чрез подаване на плик с тръжни документи само от 1 (един) кандидат, търгът се провежда, в случай че това е предвидено в тръжната документация, като след извършване на проверката относно редовността и пълнотата на представените документи, съобразно изискванията, посочени в тръжните книжа, кандидатът бъде допуснат до участие. Последният се обявява за спечелил търга, при положение, че предложи цена, представляваща началната тръжна цена, увеличена с една стъпка – при търг с явно наддаване, и по предложената от кандидата цена, която не може да бъде по-ниска от началната тръжна цена – при търг с тайно наддаване.

**Чл. 48.** В случай, че в резултат на отстраняване на кандидат/и от участие в търга бъде допуснат само 1 (един) кандидат, същият се обявява за спечелил търга, при положение, че предложи цена, представляваща началната тръжна цена, увеличена с една стъпка – при търговете с явно наддаване, и по предложената от кандидата цена, която не може да бъде по-ниска от началната тръжна цена – при търг с тайно наддаване.

**Чл. 49.**Ако нито един от кандидатите за участие в търга не бъде допуснат до участие, председателят на комисията закрива търга.

**Чл. 50.** Когато след започване на процедурата по наддаване никой от участниците не обяви цена, по-висока от началната тръжна цена с определената стъпка на наддаване – при търговете с явно наддаване, търгът се закрива. Внесените депозити на участниците не се възстановяват.

**Чл. 51.** (1)  Въз основа на резултатите от търга, управителният орган на дружеството сключва договор със спечелилия търга участник.

(2) За спечелил търга се определя участникът, предложил най-високата цена, съответно най-ниска, когато това е приложимо с оглед решението за откриване на търга, който е длъжен да заплати предложената цена в сроковете и съгласно условията на търга. При неизпълнение депозитът на първия участник се задържа, а за спечелил търга се определя участникът, предложил следващата по размер цена.

(3) Депозитът на спечелилият търга участник се задържа като гаранция за сключване на договор и се прихваща от цената.

(4) Депозитът за участие на поканените и отказали да сключат сделка участници не се възстановява.

(5) Внесените депозити за участие на нерегистрираните, отстранените от търга и на неспечелилите търга участници се възстановяват по банков път по посочената от тях в тръжната документация банкова сметка, но не по – късно от един месец след склщчване на договора. Върху тези суми не се дължат лихви.

**Чл. 52.** (1) Публично оповестения конкурс се открива с решение на Общински съвет – Аксаково, което съдържа:

1. описание на обекта на конкурса;

2. начална цена;

3. общи и специални условия на конкурса и изисквания към участниците, когато това се налага от вида на обекта, или произтича от закон или решението на Общински съвет – Аксаково, респективно от управителния орган на дружеството;

4. размер, място и срок за получаване или закупуване на конкурсната документация, в случай че е предвидена такса за получаване на документацията за конкурса, както и евентуален размер на депозит за участие;

5. размер на депозита, ако такъв е предвиден;

6. място и срок за подаване на предложенията на участниците в конкурса ;

7. времето и начина за оглед на обекта;

8. изчерпателен списък на документите, които следва да бъдат представени от кандидатите;

9. други условия в съответствие с целите на конкурса;

10. начина и срока на плащане на цената от спечелилия конкурса участник;

11. дата, място и час на провеждане на конкурса, респективно за повторното провеждане на конкурса;

12. методика за оценка на постъпилите кандидатури – задължителна част от конкурсната документация;

13. състава на конкурсната комисия;

14. решение за утвърждаване на конкурсната документация.

(2) С решението по ал.1 Общински съвет – Аксаково утвърждава конкурсна документация, ведно с проект на договор и упълномощава управителния орган на дружеството да назначи комисия за провеждане на конкурса, както и да одобри протокола от проведения конкурс и сключи договор със спечелилия конкурса участник.

**Чл.53.**(1) Подготовката, организацията и провеждането на публично оповестен конкурс се извършва от комисия, назначена от  управителния орган на едноличното общинско търговско дружество и се състои от председател, заместник-председател и членове.

(2) Комисията по ал. 1 се състои от трима до седем членове, като задължително в нейния състав се включва правоспособен юрист. В заповедта за назначаване на комисията се определят и двама резервни членове, както и възнаграждението на членовете на комисията, ако такова е предвидено. В състава на комисията може да се предвиди участието на външни експерти, когато има необходимост от специални знания.

(3) Не могат да участват в състава на комисията лица, които са заинтересовани от резултатите на конкурса, или са свързани лица, по смисъла на § 1 от Допълнителните разпоредби на Търговския закон, с участници в конкурса, както и с членовете на техни управителни или контролни органи.

(4) Членовете на комисията подписват декларация за обстоятелствата по ал. 3 и за неразпространение на търговска и служебна информация, свързана с участниците и техните предложения.

**Чл.54.** (1) Комисията може да заседава и взема решения, ако присъстват най-малко половината от членовете й, като е задължително присъствието на председателя или на заместник-председателя и на правоспособен юрист.

(2) Комисията приема решения с обикновено мнозинство от присъстващите с явно гласуване.

(3) За своята работа комисията води протокол, който се подписва от всички присъствали членове.

**Чл.55.** (1) Публично оповестен конкурс се провежда въз основа на конкурсна документация, утвърдена с решение на Общински съвет – Аксаково, респективно с решение на управителния орган на дружеството.

(2) Конкурсната документация съдържа:

1. описание на обекта на конкурса;

2. начална цена;

3. общи и специални условия на конкурса и изисквания към участниците, когато това се налага от вида на обекта, или произтича от закон или решението на Общински съвет – Аксаково, респективно от управителния орган на дружеството;

4. размер, място и срок за получаване или закупуване на конкурсната документация, в случай че е предвидена такса за получаване на документацията за конкурса, както и евентуален размер на депозит за участие;

5. размер на депозита, ако такъв е предвиден;

6. място и срок за подаване на предложенията на участниците в конкурса ;

7. времето и начина за оглед на обекта;

8. изчерпателен списък на документите, които следва да бъдат представени от кандидатите;

9. други условия в съответствие с целите на конкурса;

10. начина и срока на плащане на цената от спечелилия конкурса участник;

11. дата, място и час на провеждане на конкурса, респективно за повторното провеждане на конкурса;

12. методика за оценка на постъпилите кандидатури – задължителна част от конкурсната документация;

13. състава на конкурсната комисия;

14. решение за утвърждаване на конкурсната документация.

15. образци на документи, които участникът следва да попълни;

16. проект за договор;

17. адрес и телефон за връзка.

(3) В конкурсната документация се посочва изрично, че офертата на кандидата се поставя в отделен непрозрачен плик, който се отваря след проверката по допустимост на всички кандидати.

(4) Решението по ал. 2, т. 1 - 9 се публикува поне на официалните интернет страници на Община Аксаково и на съответното дружество, ако има такава, най-малко 14 дни преди датата на провеждане на конкурса.

**Чл.56.**Участниците в конкурса представят в запечатан плик предложенията си в срока по чл. 55, ал. 2, т. 6 от настоящата наредба, които трябва да съдържат представяне на кандидата, конкретни предложения по условията на конкурса, цена, начин и условия на плащане.

(2) Върху плика се отбелязват името на участника, актуален адрес, телефон, имейл адрес и цялото наименование на обекта на конкурса.

(3) Предложенията по ал. 1 се вписват в специален регистър с отбелязване на входящ номер, дата и час на постъпване.

(4) Не се приемат и се връщат незабавно на участника или на упълномощено от него лице предложения за участие, които са представени преди датата на обявяване на конкурса или след срока по ал. 1, или не отговарят на изискванията на ал. 2, или са в незапечатан, прозрачен или плик с нарушена цялост.

**Чл.57.**Когато след изтичане на срока за закупуване на конкурсната документация, за конкурса няма закупена такава, управителният орган на дружеството може :

1. да вземе решение за промяна датата на провеждането на конкурса и съответно удължаване срока за закупуването на конкурсна документация;

2. да вземе решение за закриване на конкурса.

**Чл.58.**(1) Конкурсът се провежда от комисията, назначена с решение на управителния орган на дружеството, в деня, часа и мястото, посочени в конкурсната документация.

(2) Конкурсът се открива от председателя на комисията, а при негово отсъствие – от заместник-председателя, който прочита регистъра на подадените от участниците конкурсни документи, по реда на тяхното постъпване.

(3) От момента на откриване на конкурса участниците нямат право да разговарят по между си, да провеждат телефонни разговори, както и да разменят информация по между си по друг начин. При нарушение на изискванията по предходното изречение, по решение на комисията, съответният участник може да бъде отстранен от по-нататъшно участие в конкурса.

(4) След прочитане на регистъра на кандидатите тръжната комисия регистрира участниците в конкурса.

(5) В случай на отказ от участие в търга след регистрацията внесеният депозит не се връща на участника.

**Чл. 59.** (1) След регистрацията комисията в присъствието на всички кандидати отваря по реда на постъпването им пликовете с предложенията им и извършва проверка на представените от кандидатите документи, относно тяхната редовност и пълнота, съобразно изискванията посочени в конкурсните книжа.

(2) Комисията продължава работата си в едно или няколко закрити заседания, като разглежда офертите само на допуснатите кандидати по реда на регистрирането им.

(3) Кандидатите са длъжни в процеса на провеждане на конкурса незабавно писмено да уведомяват комисията за промени в обстоятелствата, заявени и посочени в офертата.

(4) Всяко предложение, поставено в незапечатан, прозрачен или плик с нарушена цялост или което е непълно или не отговаря на изискванията на конкурсната доку­мен­тация се обявява за нередовно и комисията отстранява от участие нередовния кандидат.

**Чл.60.**(1) Комисията оценява представените оферти съобразно предварително обявените условия на конкурса и класира участниците.

(2) Комисията не класира кандидат, чиято оферта не отговаря на изискванията на конкурсната документация, или на условията, при които е обявен конкурсът.

(3) Конкурсната комисия класира по ред участниците съобразно степента на удовлетворяване на конкурсните условия и предлага на управителния орган на дружеството да одобри протокола от проведения конкурс и да определи участника, спечелил конкурса. По своя преценка управителният орган на дружеството може да изиска от участниците да представят допълнения и/или изменения на предложенията им съобразно целите на конкурса, както и да проведе преговори с кандидатите, класирани до трето място. Класацията и изборът в този случай се извършват въз основа на допълнените и/или изменените предложения.

**Чл.61.**(1) В случай, че има закупени конкурсни книжа, но за конкурса няма кандидат със заявено участие чрез подаване на плик с конкурсни документи до обявения краен срок, конкурсът не се провежда и същият се обявява за непроведен.

(2) В случай, че има закупени конкурсни книжа и има кандидат/и със заявено участие чрез подаване на плик с конкурсни документи до обявения краен срок, но в деня, часа и мястото, определени за провеждане на конкурса, не се яви нито един кандидат, провеждането на конкурса се отлага с 2 /два/ часа. Ако след изтичането им, отново не се яви кандидат, конкурсът не се провежда и същият се обявява за непроведен. Кандидатите, които не са се явили до изтичане на 2 /два/ часа от обявения час за провеждане на конкурса се отстраняват от участие в него.

(3) При заявено участие чрез подаване на плик с конкурсни документи само от един кандидат, конкурсът се провежда, като след извършване на проверката относно редовността и пълнотата на представените документи, съобразно изискванията, посочени в конкурсните книжа, ако кандидатът бъде допуснат до участие, комисията разглежда представената от него оферта.

(4) В случай, че в резултат на отстраняване на кандидат/и от участие в конкурса бъде допуснат само един кандидат, конкурсът се провежда, като комисията разглежда представената от него оферта.

**Чл.62.** Ако нито един от кандидатите за участие в конкурса не бъде регистриран, председателят на комисията закрива конкурса.

**Чл.63.** (1) Въз основа на резултатите от конкурса, управителният орган на дружеството сключва договор със спечелилия конкурса участник.

(2) За спечелил конкурса се обявява кандидатът, чието предложение най-пълно удовлетворява конкурсните условия. Кандидатите се уведомяват за класирането и за резултатите от конкурса, като с уведомлението до спечелилия конкурса участник се посочва и срок за сключване на договора. В случай, че в срока не бъде сключен договор по вина на спечелилия конкурса участник, депозитът на този участник се задържа, а за спечелил конкурса се определя следващият класиран кандидат, удовлетворил конкурсните условия.

(3) Депозитът на спечелилия конкурса участник се задържа и същият се прихваща от цената.

(4) Депозитът за участие на поканените и отказали да сключат сделка участници не се възстановява.

(5) Внесените депозити за участие на нерегистрираните, отстранените от търга и на неспечелилите търга участници се възстановяват по банков път по посочената от тях в тръжната документация банкова сметка, но не по – късно от един месец след склщчване на договора.Върху тези суми не се дължат лихви.

**Чл.64.** (1) Ако за участие в конкурса няма подадени оферти, конкурсът се прекратява с решение на управителния орган на дружеството, като може да бъде обявен повторно, или да бъде внесено в Общински съвет – Аксаково предложение за отмяна на решението, когато конкурсът се провежда след решение на Общински съвет.

(2) Ако офертите на допуснатите кандидати не отговарят на предварително обявените условия в конкурсната документация, комисията предлага на управителния орган на дружеството да вземе решение за прекратяване на конкурса или да бъде внесено предложение в Общински съвет – Аксаково за отмяна на решението, когато конкурсът се провежда след решение на Общински съвет.

ГЛАВА СЕДМА

ПРОЦЕДУРА ЗА ИЗБОР НА ЧЛЕНОВЕ НА ОРГАНИТЕ НА УПРАВЛЕНИЕ И КОНТРОЛ НА ПУБЛИЧНИТЕ ПРЕДПРИЯТИЯ

Раздел I

Общи правила

**Чл. 65.** (1) С решение Общински съвет – Аксаково обявява процедура за избор на членове на управителен или контролен орган на публично предприятие - еднолично търговско дружество с общинско участие в капитала, определя критериите за подбор и методиката за оценка на кандидатите, в съответствие с Закона за публичните предприятия, Правилника за прилагане на Закона за публичните предприятия и действащото законодателство, и взема решение за назначаване на комисия за номиниране, като определя състава й.

(2) В зависимост от определените критерии за подбор Общинският съвет определя и подходящите показатели за тяхното изпълнение.

**Чл.66.** В 7-дневен срок от решението по чл. 65, ал.1 от настоящата наредба Кметът на Общината публикува на интернет страницата на Общината обявление, в която се съдържа информация за:

1. позицията, за която се кандидатства;

2. публичното предприятие;

3. изискванията към кандидатите;

4. критериите за подбор;

5. критериите и методиката за оценка на кандидатите;

6. изискуемите документи;

7. начина за комуникация с комисията;

8. краен срок за представяне на документите.

Раздел II

Комисия за номиниране

Чл. 67. (1) Общински съвет - Аксаково взема решение за назначаване на комисия за номиниране за всяка отделна конкурсна процедура, която се състои най-малко от петима членове, сред които поне един общински съветник, правоспособен юрист и Заместник кмет на Общината или длъжностно лице от Дирекция ФСХД на Общината. В състава на комисията може да се предвиди участието на външни експерти, когато има необходимост от специални знания.

(2) Общинският съвет избира поне двама резервни членове на комисията и определя нейния председател и заместник-председател.

(3) Заседанията на комисията са редовни при присъствие на повече от 2/3 от членовете на комисията сред които председателят и/или заместник-председателят и правоспособен юрист.

(4) На заседанията на комисията се води протокол, в който се съдържат взетите решения и който се подписва от всички присъстващи на заседанието членове.

(5) Преди започване на работа членовете на комисията подписват декларация за предотвратяване на конфликт на интереси и защита на данните на физическите лица – кандидати, станали им известни във връзка с публичния подбор.

(6) Ако член на комисията установи, че изискванията на декларацията по ал.5 не могат да бъдат изпълнени по отношение на някой от кандидатите, той посочва това в декларацията си, изключва се от процедурата и се замества от резервен член.

**Чл. 68.** (1) В комисията за номиниране се включват лица, които:

1. не са осъждани за умишлено престъпление от общ характер;

2. притежават образователно-квалификационна степен „бакалавър";

(2) Пълномощията на член на комисията се прекратява предсрочно в следните случаи:

1. при смърт или поставяне под запрещение;

2. при прекратяване на служебното или трудово правоотношение с Общината - за представителите на администрацията в комисията;

3. при предсрочно прекратяване на мандата на член на Общински съвет - Аксаково;

4. при обективна невъзможност да изпълнява задълженията си повече от 3 месеца;

5. при влязла в сила присъда за умишлено престъпление от общ характер;

6. по негово искане или по решение на Общински съвет – Аксаково;

7. при тежко нарушение или системно неизпълнение на задълженията, свързани с работата на комисията - по решение на Общински съвет - Аксаково.

**Чл. 69.** Комисията заседава в сградата на Община Аксаково, като административното обслужване на комисията се осигурява от Общината.

Раздел III

Процедура за номиниране

**Чл. 70.** (1) Конкурсната процедура включва три основни етапа - проверка на документите, писмена и устна част.

(2) Процедурата за оценка включва две части – писмена и устна част (интервю).

(3) Писмената част включва представяне на концепция за развитие на предприятието и приноса на кандидата към неговото управление, като може да включва и решаване на тест.

(4) Устната част се състои в изложение на концепцията по ал. 3 и от определени от комисията за номиниране въпроси, на които всеки кандидат следва да отговори.

(5) Оценката от процедурата се определя по петобалната система, като максималната оценка, която кандидат може да получи е 5 (пет).

(6) Всеки член на комисията самостоятелно оценява всеки от кандидатите на писмената и устната част с оценка от 1 (едно) до 5 (пет) и поставя средна оценка на оценявания кандидат за всяка част, която се формира от сбора на оценките по всеки показател разделен на броя на показателите.

(7) Минималната допустима оценка за всяка част от процедурата е 3 (три), като оценката се формира от сбора на средните оценки на всички членове на комисията разделен на броя на членовете на комисията.

(8) Кандидат, получил оценка по-ниска от 3 (три) на писмената или устната част се отстранява от конкурсната процедура.

(9) Окончателната оценка на всеки кандидат се формира като сборът  от средните оценки на всички членове на комисията се раздели на броя на членовете на комисията, взели участие в оценяването.

**Чл.71.** Комисията за номиниране провежда конкурсна процедура в следната последователност:

1. допускане на кандидатите на база на представените документи и критериите за подбор;

2. изпращане на покани до допуснатите кандидати за провеждане на писмената част от конкурсната процедура;

3. провеждане на писмената част от конкурсната процедура, оценяване на работите на кандидатите и допускане до следващата част на кандидатите, получили оценка над минималната;

4. изпращане на покана и провеждане на интервюта с допуснатите кандидати;

5. изготвяне на крайно класиране на кандидатите на база на писмената и устната част на конкурсната процедура;

6. изготвяне и изпращане на предложение с класираните кандидати до компетентния орган по назначаване.

**Чл.72.** (1) В седемдневен срок след изтичането на срока за подаване на документи от кандидатите комисията за номиниране извършва проверка по документи и изготвя списък на допуснатите кандидати за членове на органите за управление и контрол.

(2) Проверка за наличие на съвместимост с изискванията на [чл. 20, ал. 1, т. 1](apis://Base=NARH&DocCode=42671&ToPar=Art20_Al1_Pt1&Type=201/) – [8](apis://Base=NARH&DocCode=42671&ToPar=Art20_Al1_Pt8&Type=201/) и [13 от настоящата](apis://Base=NARH&DocCode=42671&ToPar=Art20_Al1_Pt13&Type=201/) наредба се извършва от комисията за номиниране при проверката за допустимост на кандидата.

(3) Проверка за наличие на съвместимост с изискванията на [чл. 20, ал. 1, т. 9](apis://Base=NARH&DocCode=42671&ToPar=Art20_Al1_Pt9&Type=201/) – [12](apis://Base=NARH&DocCode=42671&ToPar=Art20_Al1_Pt12&Type=201/) и на [чл. 20, ал. 3 от настоящата](apis://Base=NARH&DocCode=42671&ToPar=Art20_Al3&Type=201/) наредба се извършва преди назначаването на избрания кандидат от компетентния орган по назначаването.

**Чл.73.** (1) Комисията за номиниране уведомява допуснатите кандидати, като определя срок, в който следва да представят концепцията по чл.70, ал.3 от настоящата наредба, който не може да бъде по кратък от десет дни от уведомяването им.

(2) Концепцията се оценява в десетдневен срок, след изтичане на определения от комисията срок по предходната алинея, като резултатите се отразяват в карта за оценка съгласно Приложение № 1 от настоящата наредба.

(3) Кандидатите, получили оценка от писмената част, по-висока от определената в методиката, се допускат до устния етап от процедурата и се канят от комисията за участие в интервю в посочен ден и час.

(4) Устната част протича чрез провеждане на интервю с кандидатите, в съответствие с чл.70, ал.4 от настоящата наредба, на което комисията ги оценява, като резултатите се отразяват в карта за оценка съгласно Приложение № 2 от настоящата наредба.

(5) В десетдневен срок от провеждане на устната част, комисията за номиниране изготвя окончателното класиране на кандидатите, като отразява резултата от обобщената оценка в карта за оценка съгласно Приложение № 3 от настоящата наредба и според класирането номинира до петима кандидати по всяка от позициите за член на орган на управление и контрол, за която се кандидатства.

(6) Комисията класира участниците в низходящ ред като на първо място се класира кандидатът, получил най-голям брой точки.

(7) В тридневен срок от класирането на кандидатите комисията отправя предложение с класираните кандидати до Общински съвет - Аксаково за вземане на решение.

**Чл. 74.** (1) С решение общински съвет одобрява класираните кандидати, избира тези от тях с най-висока оценка за членове на органите за управление контрол и възлага на кмета на общината да сключи договор за възлагане на управлението в едномесечен срок, след проверка за съвместимост с изискванията на чл. 20, ал. 1, т. 9 - 12 и на чл. 20, ал. 3 от настоящата наредба.

(2) В случай, че одобреният кандидат не сключи договор в срока по предходната алинея или е несъвместим, с изискванията на чл. 20, ал. 1, т. 9 - 12 и на чл. 20, ал. 3 от настоящата наредба, с решение Общински съвет може да избере следващия класиран кандидат.

(3) Към нова процедура за номиниране се пристъпва, в случай че няма друг класиран кандидат, отговарящ на изискванията на [чл. 20, ал. 1, т. 9](apis://Base=NARH&DocCode=42671&ToPar=Art20_Al1_Pt9&Type=201/) – [12](apis://Base=NARH&DocCode=42671&ToPar=Art20_Al1_Pt12&Type=201/) и на [настоящата](apis://Base=NARH&DocCode=42671&ToPar=Art20_Al3&Type=201/) наредба.

**Чл. 75.** (1) С решение Общински съвет – Аксаково може да отхвърли всички класирани кандидати, класирани от комисията за номиниране, като посочи съответните мотиви за това. В този случай се взема решение за провеждане на нова процедура за избор на членове на управителен или контролен орган.

(2) Решението по предходната алинея се взема с обикновено мнозинство.

**Чл.76.** (1) В случай, че нито един кандидат не отговаря на изискванията, определени за длъжността, след приключването на писмената или устната част от процедурата, комисията за номиниране взема решение за прекратяването на процедурата за оценка на кандидатите и уведомява Общински съвет - Аксаково.

(2) В случаите по ал. 1, Общински съвет – Аксаково започва нова процедура за номиниране с решение.

ГЛАВА ОСМА

ВЪЗЛАГАНЕ НА УПРАВЛЕНИЕТО И ОПРЕДЕЛЯНЕ НА ВЪЗНАГРАЖДЕНИЕТО НА ЧЛЕНОВЕТЕ НА УПРАВИТЕЛНИ И КОНТРОЛНИ ОРГАНИ НА ПУБЛИЧНИ ПРЕДРПИЯТИЯ

Раздел I

Възлагане на управлението

**Чл.77.** (1) В договора за управление или за контрол се определят:

1. правата и задълженията на страните;

2. размерът на възнаграждението и начинът на плащането му;

3. отговорността на страните при неизпълнение на договора;

4. видът и размерът на гаранцията, която членовете на съвета на директорите, на надзорния съвет, на управителния съвет, както и управителите на публичните предприятия дават за своето управление;

5. основанията за прекратяване на договора.

6. взаимоотношенията между страните в периода от прекратяване на договора до заличаване на името на освободения член на орган за управление или контрол в Търговския регистър.

(2) Договорът по ал. 1 се сключва за срок от 3 до 5 години, освен в хипотезата на чл. 233, ал. 3 от Търговския закон.

(3) Гаранцията по ал. 1, т. 4 се връща след прекратяването на договора и след решение на Общински съвет – Аксаково за освобождаване от отговорност.

**Чл.78.** (1) Договорът за управление и контрол на управител или на член на колективен орган за управление и контрол на публично предприятие се прекратява с изтичане на срока, както и предсрочно:

1. при смърт или поставяне под запрещение;

2. писмено предизвестие за освобождаване, направено най-малко 3 месеца преди датата на освобождаване;

3. обективна невъзможност да изпълнява задълженията си за повече от 6 месеца;

4. при влизане в сила на присъда за извършено умишлено престъпление от общ характер;

5. несъвместимост с изискванията по [чл. 20](apis://Base=NARH&DocCode=42671&ToPar=Art20&Type=201) и [чл. 23, ал. 2](apis://Base=NARH&DocCode=42671&ToPar=Art23_Al2&Type=201) от настоящата наредба;

6. тежко нарушение или системно неизпълнение на служебните задължения;

7. влизане в сила на акт, с който е установен конфликт на интереси по [Закона за противодействие на корупцията и за отнемане на незаконно придобитото имущество](apis://Base=NARH&DocCode=42500&Type=201);

(2) Освен в случаите по ал.1, договорът може да се прекрати предсрочно с решение на Общински съвет – Аксаково, поради неизпълнение на заложените показатели в одобрената бизнес програма, при лоши финансови резултати на дружеството и/или други условия, посочени в договора, определени от Общинския съвет на основание [чл. 51а, ал. 4 от Закона за общинската собственост](apis://Base=NARH&DocCode=4499&ToPar=Art51а_Al4&Type=201/).

(3) В случай на предсрочно прекратяване на договор за възлагане на управлението и контрола на публично предприятие с общинско участие в капитала с негов едноличен или колективен орган на управление и контрол Общински съвет - Аксаково може временно, до провеждането на конкурс, но за срок не по-дълъг от 6 (шест) месеца, да избере нов член и без предхождаща избора конкурсна процедура.

**Чл.79.** (1) При вземане на решение за прекратяване на публично предприятие - еднолично търговско дружество, Общински съвет – Аксаково назначава ликвидатори, като кметът на общината сключва договор с тях.

(2) В договора с ликвидаторите се определят:

1. правата и задълженията на страните;

2. размерът на възнаграждението и начинът на плащането му;

3. отговорността на страните при неизпълнение на договора;

4. срокът за приключване на работата.

(3) Ликвидаторите представят отчет за резултатите от дейността си до края на месеца, следващ всяко тримесечие пред Общински съвет и кмета на общината.

**Чл.80.** (1) Не могат да бъдат назначавани за ликвидатори лица, които:

1. от свое или от чуждо име извършват търговски сделки;

2. са съдружници в събирателни, командитни дружества и в дружества с ограничена отговорност;

3. са лишени с присъда или с административно наказание от правото да заемат материалноотчетническа длъжност;

4. заемат висша публична длъжност по [чл. 6, ал. 1, т. 1](apis://Base=NARH&DocCode=42500&ToPar=Art6_Al1_Pt1&Type=201/) – [38](apis://Base=NARH&DocCode=42500&ToPar=Art6_Al1_Pt38&Type=201/) и [41](apis://Base=NARH&DocCode=42500&ToPar=Art6_Al1_Pt41&Type=201/) – [45 от Закона за противодействие на корупцията и за отнемане на незаконно придобитото имущество](apis://Base=NARH&DocCode=42500&ToPar=Art6_Al1_Pt45&Type=201/);

5. са държавни служители или работят по трудов договор в държавната администрация.

(2) Забраните по ал. 1, т. 1 и 2 се прилагат, когато се извършва дейност, сходна с дейността на дружеството.

(3) Ликвидатор на публично предприятие лечебно заведение - еднолично търговско дружество с общинско участие в капитала може да бъде само лице, отговарящо и на изискванията, посочени в Закона за лечебните заведения.

Раздел II

Определяне възнаграждението на членовете на изпълнителните и контролните органи в едноличните търговски дружества с общинско участие в капитала

**Чл. 81.** (1) Размерите на месечните възнаграждения на управителите по договорите за управление на търговските дружества – лечебни заведения по чл. 1 от Наредба № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения, както и на техните контрольори по договорите за контрол, упълномощените представители на общината в тях и на изпълнителните им членове, се определят съгласно посочената наредба с решение на Общински съвет-Аксаково.

(2) Размерите на месечните възнаграждения на управителите по договорите за управление на търговските дружества – лечебни заведения, извън тези по чл. 1 от Наредба № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения, както и на техните контрольори по договорите за контрол, упълномощените представители на общината в тях и на изпълнителните им членове, се определят с решение на Общински съвет-Аксаково.

(3) Месечните възнаграждения на управителите, членовете на изпълнителните и контролните органи на едноличните търговски дружества с общинско участие в капитала се определят в зависимост от стойността на активите, числеността на персонала, рентабилността, финансовия резултат, изменението на добавената стойност на един зает, обслужването на задълженията, както и от поети специфични задължения и отговорности в сключените договори.

(4) Месечните възнаграждения на членовете на органите за управление и контрол на публичните предприятия, които не са лечебни заведения, се определят по реда на Раздел пети от Глава пета на Правилника за прилагане на закона за публичните предприятия.

(5) Информация за определените възнаграждения се представя в Общински съвет – Аксаково и общината - дирекция ФСХД, заедно с тримесечните отчети в срок до края на месеца, следващ отчетното тримесечие.

**ГЛАВА ДЕВЕТА**

**РЕД ЗА УЧАСТИЕ В ГРАЖДАНСКИ ДРУЖЕСТВА ПО ЗАКОНА ЗА ЗАДЪЛЖЕНИЯТА И ДОГОВОРИТЕ, КАКТО И СКЛЮЧВАНЕ НА ДОГОВОРИ ЗА СЪВМЕСТНА ДЕЙНОСТ**

**Чл.82.** За осъществяване на стопанска дейност Община Аксаково може да участва в граждански дружества, образувани по реда на Закона за задълженията и договорите и да сключва договори за съвместна дейност.

**Чл.83.** С договора за дружество, Община Аксаково, съвместно с друго лице или лица, се съгласяват да обединят своите усилия за постигането на една обща цел.

**Чл.84.** (1) Решения за участие, съответно за прекратяване участието на Община Аксаково като съдружник в гражданско дружество, както и за сключване на договори за съвместна дейност и прекратяването им, се взема от Общински съвет - Аксаково.

(2) При участие на Община Аксаково с парична вноска, както и при участие със свободни имоти и вещи или вещни права върху имоти, частна общинска собственост като непарична вноска, решение се взема от Общински съвет-Аксаково.

**Чл.85.** Общински съвет - Аксаково определя представител на Община Аксаково в гражданското дружество.

**Чл.86.** (1) Лицето по чл.85 има правата и задълженията, предвидени от закона и дружествения договор.

(2) В дружествения договор се определят случаите, в които решенията относно дейността на дружеството се вземат от Общински съвет - Аксаково.

**Чл.87.** Относно неуредените в тази глава въпроси се прилагат разпоредбите на чл.357 – чл.364 от Закона за задълженията и договорите.

ГЛАВА ДЕСЕТА

СЧЕТОВОДСТВО И ОДИТ

**Чл.88.** Счетоводството на публичните предприятия се извършва в съответствие със [Закона за счетоводството](apis://Base=NARH&DocCode=41756&Type=201). Публичните предприятия съставят финансовите си отчети на базата на [Националните счетоводни стандарти](apis://Base=NARH&DocCode=29560&Type=201) или на Международните счетоводни стандарти в съответствие с изискванията на [Закона за счетоводството](apis://Base=NARH&DocCode=41756&Type=201).

**Чл.89.**Годишните и консолидираните отчети на публичните предприятия подлежат на задължителен независим финансов одит от регистрирани одитори в съответствие със [Закона за счетоводството](apis://Base=NARH&DocCode=41756&Type=201) и [Закона за независимия финансов одит](apis://Base=NARH&DocCode=41891&Type=201). Одитите се изпълняват стриктно в съответствие с международните одиторски стандарти.

**Чл.90.**Вътрешният одит на публичните предприятия се организира в съответствие със [Закона за вътрешния одит в публичния сектор](apis://Base=NARH&DocCode=40570&Type=201).

ГЛАВА ЕДИНАДЕСЕТА

ПУБЛИЧНО ОПОВЕСТЯВАНЕ

**Чл.91.** (1) Органите на управление и контрол на публичните предприятия оповестяват тримесечни и годишни финансови отчети, анализи и доклади по [чл. 29 от Закона за публичните предприятия](apis://Base=NARH&DocCode=42671&ToPar=Art29&Type=201/) за дейността на предприятията в съответствие със [Закона за счетоводството](apis://Base=NARH&DocCode=41756&Type=201/) и приложимите счетоводни стандарти.

(2) Тримесечното отчитане включва оповестяване на:

1. междинни финансови отчети, съдържащи най-малко счетоводен баланс, отчет за приходите и разходите, отчет за собствения капитал, отчет за паричните потоци и приложенията към тях, изготвени в съответствие със [Закона за счетоводството](apis://Base=NARH&DocCode=41756&Type=201) и приложимите счетоводни стандарти;

2. междинен анализ на дейността, включващ и анализ на изпълнението на финансовите и нефинансовите цели.

(3) Годишното отчитане включва оповестяване на:

1. годишни финансови отчети, съдържащи най-малко счетоводен баланс, отчет за приходите и разходите, отчет за собствения капитал, отчет за паричните потоци и приложенията към тях, изготвени в съответствие със [Закона за счетоводството](apis://Base=NARH&DocCode=41756&Type=201) и приложимите счетоводни стандарти;

2. годишен доклад за дейността, изготвен съгласно [Закона за счетоводството](apis://Base=NARH&DocCode=41756&Type=201/) и [Търговския закон](apis://Base=NARH&DocCode=4076&Type=201/), включващ и анализ на изпълнението на финансовите и нефинансовите цели;

3. доклад на регистрирания одитор;

4. нефинансова декларация по [чл. 48 от Закона за счетоводството](apis://Base=NARH&DocCode=41756&ToPar=Art48&Type=201/), както и отчети за оценка на риска, човешките ресурси и трудовите отношения, устойчивостта, въздействието върху околната среда, сделките между свързани лица и отчет за членовете на управителните и контролните органи, включително отчет за тяхното възнаграждение, отчет за изпълнението на възложените задължения за извършване на обществени услуги и на целите на публичната политика;

5. декларация за корпоративно управление съгласно [чл. 100н, ал. 7, т. 1 от Закона за публичното предлагане на ценни книжа](apis://Base=NARH&DocCode=4378&ToPar=Art100н_Al7_Pt1&Type=201/) – за предприятията, категоризирани като "големи", и предприятия, на които са възложени задължения за извършване на обществени услуги и/или цели на публичната политика;

6. аналитична отчетност на приходите и разходите на предприятието за изпълнение на възложените му задължения за извършване на обществена услуга или за изпълнение на цели на публичната политика;

7. доклад и въпросник за самооценка на състоянието на системите за финансово управление и контрол, изготвени съгласно [Закона за финансовото управление и контрол в публичния сектор](apis://Base=NARH&DocCode=40564&Type=201/);

8. друга изискуема информация.

(4) Публичните предприятия, изготвящи консолидирани финансови отчети по [чл. 31 от Закона за счетоводството](apis://Base=NARH&DocCode=41756&ToPar=Art31&Type=201/), представят и съответните консолидирани финансови отчети и доклади.

(5) Оповестяването на информацията по ал. 1 - 4 се извършва на официалната интернет страница на Община Аксаково.

**Чл.92.** (1) Публичните предприятия с общинско участие в капитала следва да разработят своя политика за оповестяване на информация, която включва:

1. Списък от информация, която подлежи на публично оповестяване;

2. Списък с информация, която не подлежи на разкриване като информация, съдържаща търговска тайна, лични данни и др.;

3. Срокове за публикуване на информацията;

4. Процедури за осигуряване на качеството на информацията;

5. Процедури за оценка на съответствието на информацията, която трябва да бъде оповестена с изискванията на нормативните актове;

6. Процедурата и честотата на проверка и актуализиране на разкритата информация;

7. Лицата, отговорни за публикуване на информация в капиталовото дружество.

(2) Органът за управление и контрол е отговорен за изпълнението на задължението за разкриване на информация за предприятието, но специфичните задължение за разкриването на информация могат да бъдат делегирани на структурни звена и длъжностни лица на дружеството.

**Чл.93.** (1) Публични предприятия с общинско участие в капитала, категоризирани като „големи", поддържат своя интернет страница, на която публикуват най-малко следната информация:

1. устав/дружествен договор/учредителен акт;

2. информация за съветите на предприятието, ако има такива;

3. финансови и оперативни резултати на предприятието, включително, когато е уместно - разходите и споразуменията за финансиране, свързани с целите на публичната политика;

4. всяка финансова помощ, включително гаранции, получени от Общината;

5. всички сделки с Общината и други свързани лица;

6. квалификация на членовете на органите за управление и контрол, реда, по който са назначени, както и техните възнаграждения.

(2) В зависимост от избраната политика за оповестяване на информация публичните предприятия могат да публикуват на своята интернет страница:

1. информация по екологични въпроси, като използването на природните ресурси от предприятието, потреблението на енергия, количеството на генерираните емисии, риска от аварии;

2. информация по социални въпроси, като например участие на предприятието в решаването на социални проблеми, корпоративна социална отговорност;

3. въпроси, поставени от предприятието за обществени консултации, като строителни проекти и др.;

4. информация за потребителите и правата на потребителите;

5. информация, свързана със служителите, като брой, права, работна среда, система за мотивация;

6. информация относно зачитането на правата на човека, като например мерките, предприети от предприятието в областта на равенството и не дискриминацията;

7. информация относно въпроси, свързани с борбата с корупцията, като режим за подаване на сигнали в предприятието и способността на служителите му да се обръщат директно към одитните или контролните органи;

8. информация за юридически лица с нестопанска цел, както и за международни организации, на които предприятието е основател или член;

9. информация за контакт със служителя па предприятието, отговорен за публикуването на информацията на официалната му интернет страница;

10. друга подходяща информация.

ГЛАВА ДВАНАДЕСЕТА

Публични регистри

**Чл.94.** (1) В Община Аксаково се създават и поддържат регистри за търговските дружества с общинско участие в капитала, за общинските предприятия, за юридическите лица с нестопанска цел и за гражданските дружества, в които участва.

(2) Регистрите, предвидени в ал.1, са публични и са достъпни на официалната интернет страница на Община Аксаково.

**Чл.95.** В регистъра за търговските дружества с общинско участие се вписват:

1. наименованието на търговското дружество;

2. данните за търговската регистрация на търговското дружество, в това число – за преобразуването и прекратяването му;

3. размерът на общинското участие в капитала на търговското дружество;

4. лицата, които представляват Община Аксаково в органите за управление и контрол на търговското дружество;

5. възнаграждението на лицата, които представляват Община Аксаково в тези органи.

**Чл.96.** В регистъра за общинските предприятия се вписват:

1. наименованието на предприятието;

2. номерът и датата на приемане на решението на Общински съвет - Аксаково за създаването, преобразуването и закриването на общинското предприятие;

3. предметът на дейност на предприятието;

4. органите на управление на предприятието;

5. броят заети лица по щатно разписание;

6. предоставеното на предприятието недвижимо общинско имущество чрез посочване на актовете за общинска собственост.

**Чл.97.** В регистъра за юридическите лица с нестопанска цел, в които участва Община Аксаково, се вписват:

1. наименованието на юридическото лице с нестопанска цел;

2. организационната форма на юридическото лице с нестопанска цел;

3. седалището и адресът на юридическото лице с нестопанска цел;

4. имената и длъжностите на лицата, представляващи общината в юридическото лице с нестопанска цел;

5. определянето за осъществяване на дейност в обществена или частна полза;

6. преобразуване, прекратяване и заличаване на юридическото лице с нестопанска цел.

**Чл.98.** В регистъра за гражданските дружества, в които участва Община Аксаково, се вписват:

1. наименованието на гражданското дружество;

2. целта на гражданското дружество;

3. съдружниците;

4. вноската и делът на Община Аксаково;

5. имената и длъжностите на лицата, представляващи Община Аксаково в гражданското дружество;

6. срокът на договора и прекратяване на гражданското дружество.

**Чл.99.** Воденето и съхраняването на публичните регистри се извършва по реда на Наредба № 8 от 17.12.2009 година на Министъра на регионалното развитие и благоустройството и Министъра на правосъдието за утвърждаване на образците на актовете за общинска собственост, на досие на имот – общинска собственост, и на регистрите, предвидени в Закона за общинската собственост, и за определяне реда за съставянето, воденето и съхраняването им.

**Чл.100.** (1) Вписването в регистъра се извършва от длъжностно лице или длъжностни лица, определени със заповед на Кмета на Община Аксаково.

(2) Вписването се извършва въз основа на заверен препис от акта, удостоверяващ промените на подлежащите на вписване обстоятелства.

(3) Длъжностното лице по ал.1 поставя дата след всяко вписване.

**Чл.101.** Органите на управление на еднолични търговски дружества и лицата, упълномощени да представляват Община Аксаково в търговските дружества, в които е акционер или съдружник, изпращат в Община Аксаково преписи от актовете, удостоверяващи обстоятелствата, подлежащи на вписване в регистъра на търговските дружества и на предприятията с общинско участие в 3 (три) дневен срок от вписването им в Агенция по вписванията.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Тази наредба се приема на основание чл. 51а, ал. 4 от Закона за общинската собственост и отменя *„Наредбата за реда за упражняване правата на собственост на Община Аксаково в търговските дружества с общинско участие в капитала, в граждански дружества и сдружения с нестопанска цел и в общинските предприятия“*, приета с Решение № 18.2.2 от Протокол № 18/16.03.2005г. на Общински съвет - Аксаково, изменена и допълнена с Решение № 13.3. от Протокол № 13/16.09.2008г. на Общински съвет - Аксаково;

§ 2. Когато учредителните актове на общинските еднолични търговски дружества противоречат на настоящата наредба, същите се привеждат в съответствие с нея не по-късно от 6 месеца от влизането й в сила.

§ 3. В случаите по § 2 до приемане на решение на Общински съвет Аксаково за изменение и допълнение на устава, съответно дружествения договор и вписване на промените в търговския регистър се прилага уставът, съответно дружествения договор и правилника за работа на управителните тела на съответното дружество.

§ 4. Наредбата може да бъде изменяна, допълвана или отменяна с решение на Общински съвет - Аксаково.

§ 5. Наредбата е приета с Решение № 25.8/27.05.2021г. от Протокол № 25/27.05.2021г. на Общински съвет - Аксаково и влиза в сила от датата на приемането й.

**ПРЕДСЕДАТЕЛ НА**

**ОБЩИНСКИ СЪВЕТ – АКСАКОВО: …………………...**

**/СВ. ДОБРЕВА/**

Приложение № 1

*към чл.73, ал.2*

**К А Р Т А**

**за оценка на Концепцията на кандидат**

............................................................................................., участник в конкурса за управител на ....................................................................................................

Моля, отбележете вашата оценка по възходящата скала от 1 до 5 (от много неподходящ до много подходящ) със знак “Х” в съответното поле като имате предвид описанието на показателите представено по-долу.

|  |  |  |  |  |  |  |
| --- | --- | --- | --- | --- | --- | --- |
| **№** | **Показатели** | **Оценка** | | | | |
|  |  | **1** | **2** | **3** | **4** | **5** |
| 1. | Оригиналност на Концепцията |  |  |  |  |  |
| 2. | Ясна Концепция |  |  |  |  |  |
| 3. | Степен на познаване на спецификата на отрасъла |  |  |  |  |  |
| 4. | Практическа приложимост |  |  |  |  |  |
| 5. | Реалистични финансови показатели |  |  |  |  |  |
| 6. | Наличие на измерими показатели за икономическо развитие при реализиране на Концепцията |  |  |  |  |  |
| 7. | Познаване на пазара и пазарните сегменти |  |  |  |  |  |
| 8. | Маркетингов план |  |  |  |  |  |
| 9. | Планиран социален ефект |  |  |  |  |  |
| 10. | Убедителност на изложението |  |  |  |  |  |
|  | **Средна оценка** |  | | | | |

**Описание на показателите:**

**1. Оригиналност на Концепцията** – оценява се наличието на оригинални моменти, креативен и новаторски подход.

**2. Ясна Концепция** – оценява се доколко Концепцията е конкретна, логични ли са отделните стъпки, има ли времева рамка, направен ли е анализ на силните и слабите страни на дружеството, както и на възможностите и рисковете.

**3. Степен на познаване на спецификата на отрасъла** – оценява се наличието в Концепцията на конкретни описания на особеностите на отрасъла, имащи отношение към развитието на дружеството.

**4. Практическа приложимост** – оценява се реалистичността на предложените в Концепцията мерки.

**5. Реалистични финансови показатели** – оценяват се предложените финансови показатели и реалната им възможност да бъдат постигнати.

**6. Наличие на измерими показатели за икономическо развитие при реализиране на Концепцията** – оценява се наличието на измерими показатели за икономическо развитие и ефективност.

**7. Познаване на пазара и пазарните сегменти** – доколко ясно е описана спецификата на пазара, както и отделните му сегменти, описание на общия обем на пазара и делът на дружеството в него, очаквания за развитие на пазара.

**8. Маркетингов план** – включени ли са проучване на пазара, виждането за развитието на пазара и продуктите, предлагани от дружеството, наличие и състояние на конкурентите, описание на потребителското търсене и нагласите на клиентите.

**9. Планиран социален ефект** – оценява се доколко в Концепцията са включени мерки целящи ясно различим социален ефект.

**10. Убедителност на изложението** – използван ли е ясен и разбираем език.

Приложение № 2

*към чл.73, ал.4*

**К А Р Т А**

**за оценка на интервю с кандидат**

............................................................................................., участник в конкурса за управител на ....................................................................................................

Моля, отбележете вашата оценка по възходящата скала от 1 до 5 (от много неподходящ до много подходящ) със знак “Х” в съответното поле като имате предвид описанието на показателите представено по-долу.

|  |  |  |  |  |  |  |
| --- | --- | --- | --- | --- | --- | --- |
| **№** | **Показатели** | **Оценка** | | | | |
|  |  | **1** | **2** | **3** | **4** | **5** |
| 1. | Мотивация на кандидата |  |  |  |  |  |
| 2. | Планове за професионално развитие |  |  |  |  |  |
| 3. | Познаване на нормативни документи |  |  |  |  |  |
| 4. | Познаване на отрасъла |  |  |  |  |  |
| 5. | Познаване на пазара |  |  |  |  |  |
| 6. | Креативност |  |  |  |  |  |
| 7. | Комуникативни умения |  |  |  |  |  |
| 8. | Убедителност и аргументираност |  |  |  |  |  |
| 9. | Лидерство (предпочитан стил, качества, опит) |  |  |  |  |  |
| 10. | Общо впечатление (темперамент, характер,  интелект, уравновесеност, настроение) |  |  |  |  |  |
|  | **Средна оценка** |  | | | | |

**Описание на показателите:**

**1. Мотивация на кандидата** – оценява се степента на мотивация на кандидата за заемане на позицията на управител.

**2. Планове за професионално развитие** – оценява се доколко конкретната позиция на управител на общинско търговско дружество се вписва в кариерния път на кандидата и в плановете му за кариерно развитие.

**3. Познаване на нормативни документи** – оценява се знанията на кандидата по търговско, гражданско и трудово законодателство, както и познаването на нормативната уредба в сферата на дейност на дружеството.

**4. Познаване на отрасъла** – оценяват се знанията за особеностите на отрасъла, в който е дружеството.

**5. Познаване на пазара** – оценяват се познаването на пазара, познаване на конкурентите, познаване на потенциалните клиенти, както и на техните нагласи.

**6. Креативност** – оценява се оригиналността на предлаганите от кандидата мерки.

**7. Комуникативни умения** – оценява се вербалната и невербална комуникация на кандидата.

**8. Убедителност и аргументираност** – оценява се доколко убедително и аргументирано кандидатът защитава тезите си, както и даването на примери по време на отговорите си.

**9. Лидерство** – оценяват се предпочитания лидерски стил, лидерски качества, опит в управлението на хора, опит в управлението на екипи.

**10. Общо впечатление**  - оценява се темперамента, характера, интелекта, уравновесеността и основното настроение на кандидата.

Приложение № 3

*към чл.73, ал.5*

**К А Р Т А**

**За обобщена оценка на резултатите** на ............................................................................................., участник в конкурса за управител на ....................................................................................................

|  |  |  |  |  |  |  |  |
| --- | --- | --- | --- | --- | --- | --- | --- |
| **Част** | **Средни оценки на членовете на комисията** | | | | | | |
| 1 | 2 | 3 | 4 | 5 | 6 | 7 |
| **1. Концепция** |  |  |  |  |  |  |  |
| **2. Интервю** |  |  |  |  |  |  |  |
| **Сума (т.1 +т.2)** |  |  |  |  |  |  |  |
| **Обща оценка на кандидата** |  | | | | | | |

*Забележка: Общата оценка на кандидата се изчислява, като сумата (т.1 + т.2) се раздели на броя на членовете на комисията.*

**Дата:**

|  |  |
| --- | --- |
| **КОМИСИЯ** | **ПОДПИС** |
| **ПРЕДСЕДАТЕЛ:** |  |
|  |  |
| ЗАМ.-ПРЕДСЕДАТЕЛ: |  |
|  |  |
| **ЧЛЕНОВЕ:** |  |
| 1. |  |
| 2. |  |
| 3. |  |
| 4. |  |
| 5. |  |